R3,4 miljard se Covid-19-hulp aan WVF terugbetaal(Foto: Facebook) Talle werkgewers wat tydens die afsonderingstydperk voordeel getrek het uit die Werkloosheidsversekeringsfonds (WVF) se tydelike verligtingskema, Covid-19-Ters, het hierdie geld vrywilliglik aan die WVF terugbetaal. Daar is reeds R3,4 miljard vrywilliglik aan die WVF terugbetaal. Mediaberigte oor werkgewers wat in hegtenis geneem is en vervolg word oor beweerde Ters-bedrog het daartoe gelei dat al meer werkgewers die geld uit hul eie terugbetaal, sê Teboho Maruping, kommissaris van die WVF. Die WVF het al meer as R61 miljard in tydelike verligting (Covid-19-Ters) uitbetaal. Meer as R387 miljoen van dié geld is egter op ’n bedrieglike bewyse bekom. Maruping het vandeesweek op ’n mediakonferensie gesê hy verwag dat al meer werkgewers geld vrywilliglik gaan terugbetaal namate vervolging in die verband toeneem. Sowat 750 sake van bedrog is reeds geopen. Volgens Smiso Nkosi, adjunkdirekteur van die WVF, is minstens R14,1 miljard van die R61 miljard reeds geoudit. Dié oudit het onthul dat R12,1 miljard as akkurate betalings beskou kan word. “R918 miljoen is in die WVF se koffers terugbetaal. R318 miljoen is egter vermoedelik deur bedrieglike betalings bekom en is verwys vir verdere ondersoek.” Nkosi sê die WVF gaan tydens fase 2 van sy “Follow the money”-projek wat die maand afskop vasstel of werkgewers wat geëis het wel die betrokke werknemers in diens het vir wie daar geëis is en of die tydelike verligting die korrekte begunstigdes op die korrekte tyd bereik het en of die geld nie moontlik deur werkgewers misbruik is nie. Ses forensiese ouditfirmas is hiervoor aangestel en die ondersoek sal na verwagting binne 12 maande afgehandel word.